નવી દિલ્હી- સુપ્રીમ કોર્ટના મુખ્ય ન્યાયાધીશ દીપક મિશ્રા વિરુદ્ધ મહાભિયોગ પ્રસ્તાવ લાવવાની વિપક્ષે તૈયારી શરુ કરી દીધી છે. જસ્ટિસ લોયા કેસમાં નિરાશા હાથ લાગ્યા બાદ હવે વિપક્ષી પાર્ટીઓએ ચીફ જસ્ટિસ ઓફ ઈન્ડિયા દીપક મિશ્રા સામે મહાભિયોગ પ્રસ્તાવ લાવવામાં વધુ ઝડપી કાર્યવાહી હાથ ધરી છે. આજે વિરોધપક્ષ કોંગ્રેસના નેતા ગુલામ નબી આઝાદની આગેવાનીમાં એક બેઠક મળી હતી. ત્યારબાદ વિરોધ પક્ષના નેતાઓ ઉપરાષ્ટ્રપતિને CJI વિરુદ્ધ પ્રસ્તાવ સોંપવા ગયા હતા. ચીફ જસ્ટિસ ઓફ ઈન્ડિયા દીપક મિશ્રા સામે મહાભિયોગ પ્રસ્તાવને લઈને ઉપરાષ્ટ્રપતિને મળવા ગયેલા વિપક્ષી નેતાઓમાં કોંગ્રેસ પાર્ટીના નેતા ગુલામ નબી આઝાદ, કે.ટી.એસ. તુલસી, અભિષેક મનુ સિંઘવી, કપિલ સિબ્બલ ઉપરાંત NCPના વંદના ચૌહાણ અને CPI નેતા ડી. રાજાનો સમાવેશ થાય છે. જોકે, RJD અને TMCએ હજી સુધી મહાભિયોગ પ્રસ્તાવથી અંતર જાળવી રાખ્યું છે.